google/wiki40b huggingface dataset:
The Miracle (άλμπουμ)

Μετά το "A Kind of Magic"

Μετά από ένα μεγάλο διάλειμμα, το οποίο διήρκεσε καθ' όλο το 1987, οι Queen επέστρεψαν στο στούντιο τον Ιανουάριο του 1988, με τον Ρότζερ Τέιλορ να έχει ηχογραφήσει το άλμπουμ "Shove It" με τους The Cross, ενώ ο Φρέντι Μέρκιουρι ηχογράφησε τον δίσκο "Barcelona" με την Μονσεράτ Καμπαγιέ και τον Μάικ Μόραν. Επίσης, ο Μπράιαν Μέι δούλεψε πάνω στο πρώτο του προσωπικό άλμπουμ, το οποίο κυκλοφόρησε το 1992 με τίτλο "Back To The Light".

Σύνθεση και ηχογράφηση

Τα μέλη του συγκροτήματος επέστρεψαν ανανεωμένα μετά το μεγάλο διάλειμμα, αν και ο Μέι χώρισε από την σύζυγο του Κρίσι και έχασε τον πατέρα του τον Ιούνιο του 1988. Σε αυτό το διάστημα, ο Μέρκιουρι διαγνώστηκε με AIDS, κάτι που ομολόγησε στους υπόλοιπους το 1990. Οι ηχογραφήσεις πραγματοποιήθηκαν στα "Olympic Studios" και τα "Townhouse Studios" του Λονδίνου, όπως και τα "Mountain Studios" του Μοντρέ.
Ο δίσκος έφερε αρχικά τον τίτλο "The Invisible Men", αλλά άλλαξε σε "The Miracle" μόλις τρεις εβδομάδες πριν την κυκλοφορία του. Ο Μέρκιουρι έγραψε τα "Khashoggi's Ship" και "The Miracle", το μέρος που ανοίγει το "Breakthru" και το "Was It All Worth It", ενώ ο Μέι συνέθεσε τα "I Want It All" και "Scandal". Ο Τέιλορ έγραψε το "The Invisible Man" και το βασικό κομμάτι του "Breakthru", ενώ ο Ντίκον δούλεψε με τον Μέρκιουρι στα "My Baby Does Me" και "Rain Must Fall", όπως και μέρος του ομώνυμου κομματιού. Πάνω στο "Party" δούλεψαν όλοι εκτός του Τέιλορ και όλα τα μέλη του σχήματος συνετέλεσαν στο να ολοκληρωθεί το "Was It All Worth It".
Τα μέλη των Queen ετοίμασαν τριάντα τραγούδια, με τα "Hang On In There", "Stealin' ", "Hijack My Heart" και "My Life Has Been Saved" να κυκλοφορούν με τα σινγκλ του δίσκου. Άλλα τραγούδια ήταν τα "I Guess We're Falling Out", "A New Life Is Born", όπως και το "Too Much Love Will Kill You", το οποίο ηχογραφήθηκε για το "Back To The Light" του Μέι και το "Made in Heaven" των Queen.

Αποδοχή και εμπορική επιτυχία

Το "The Miracle" έλαβε ανάμεικτες κριτικές, με το "Rolling Stone" να του δίνει μόλις δύο αστέρια με άριστα τα πέντε, το "Sputnik Music" μέσο όρο βαθμολογιών 3,3 / 5, η "Chicago Tribune" 1 / 4, το "The Escapist" 3 / 5, το "AllMusic" 3,5 / 5 και το "ProgArchives" 3,2 / 5.
Πέντε σινγκλ κυκλοφόρησαν από τον δίσκο, με το "I Want It All" να φτάνει στο # 3 στην πατρίδα του συγκροτήματος, το "Breakthru" στο # 7, το "The Invisible Man" στο # 12, το "Scandal" στο # 25 και το "The Miracle" στο # 21. Το "The Invisible Man" έφθασε στην κορυφή των γαλλικών τσαρτ, ενώ πιο επιτυχημένο υπήρξε το "I Want It All", μπαίνοντας σε διάφορα Top-10 της Ευρώπης και παίρνοντας το βραβείο του ασημένιου δίσκου για πωλήσεις που ξεπέρασαν τις 200.000 αντίτυπα.
Το άλμπουμ σκαρφάλωσε στο # 1 των βρετανικών τσαρτ, όπως και στην Ελβετία, την Γερμανία, την Αυστρία και την Ολλανδία, αλλά έφθασε μόλις μέχρι το # 24 στο αμερικάνικο Billboard. Έχει βραβευθεί ως πλατινένιος δίσκος στο Ηνωμένο Βασίλειο, την Γερμανία, την Ολλανδία, την Πολωνία, την Ισπανία και την Ελβετία.
Παγκόσμιο Πρωτάθλημα Καλαθοσφαίρισης με αμαξίδιο

Το Πρωτάθλημα Καλαθοσφαίρισης με αμαξίδιο (IWBF World Wheelchair Basketball Championship) είναι διεθνής διοργάνωση στην οποία συμμετέχουν εθνικές ομάδες ανδρών και γυναικών που είναι μέλη της Διεθνούς Ομοσπονδίας Καλαθοσφαίρισης με αμαξίδιο (IWBF). Το πρώτο ανεπίσημο παγκόσμιο πρωτάθλημα διεξήχθη το 1973 στη Μπρυζ. Δύο χρόνια αργότερα πραγματοποιήθηκε, στην ίδια πόλη, το πρώτο επίσημο παγκόσμιο πρωτάθλημα.
Don't Break the Oath

Ηχογράφηση

Οι ηχογραφήσεις του άλμπουμ ξεκίνησαν στις 30 Απριλίου του 1984 στο Easy Sound Recording Studio της Κοπενχάγης, με παραγωγό τον Χένρικ Λουντ. Αρκετά τραγούδια είχαν ήδη ηχογραφηθεί για τον πρώτο δίσκο του συγκροτήματος, αλλά δεν είχαν συμπεριληφθεί στην τελική κοπή, όπως τα "Come to the Sabbath" και "The Oath".
Ο αρχικός τίτλος του κομματιού "Welcome Princess of Hell" ήταν "Welcome Princes of Hell", αλλά άλλαξε λόγω τυπογραφικού λάθους, παρά το ό,τι οι στίχοι ήταν σωστά τυπωμένοι.

Κριτικές

Οι κριτικές για τον δίσκο υπήρξαν ιδιαίτερα θετικές, με τον Στιβ Χιούι του AllMusic να το βαθμολογεί με 4,5 αστέρια με άριστα τα πέντε, το Ultimate Guitar με 9,4 / 10, και το "Metal Storm" με 8,9 / 10.
Το ΝΜΕ κατέταξε τον δίσκο στην 54η θέση των εκατό καλύτερων άλμπουμ του heavy metal, ενώ το Digital Dream Door το κατέταξε 27ο στην αντίστοιχη δική του λίστα.

Προώθηση

Το "Don't Break the Oath" κυκλοφόρησε στις 7 Σεπτεμβρίου του 1984, περίπου έναν μήνα πριν ξεκινήσει η πρώτη αμερικάνικη περιοδεία των Mercyful Fate, η οποία διήρκεσε για δύο μήνες, με το συγκρότημα να εμφανίζεται είτε ως πρώτο όνομα σε κλαμπ των ΗΠΑ, είτε ως support στους Motörhead.
Από τις 26 ως τις 30 Δεκεμβρίου έδωσαν πέντε συναυλίες επί γερμανικού εδάφους, πριν παίξουν για τελευταία φορά ζωντανά κατά την δεκαετία του '80 στις 11 Απριλίου 1985 στην Κοπενχάγη.
Λιμνοθάλασσα

Λιμνοθάλασσα ονομάζεται μια μεγάλη έκταση από λιμνάζοντα νερά, που βρίσκεται κοντά στη θάλασσα και επικοινωνεί με αυτή.
Η δημιουργία των λιμνοθαλασσών γίνεται είτε από την ίδια τη φύση ή πολλές φορές και τεχνητά. Η φυσική διαμόρφωση των λιμνοθαλασσών μπορεί να προέρθει από θίνες ή προσχώσεις που αποκόβουν ένα κομμάτι της θάλασσας ή να υπάρχει ανάμεσα σε νησάκια σαν ένα σχετικά άβαθο χαντάκι ή ακόμη από τα υλικά που κατεβάζουν τα ποτάμια στις εκβολές του και τις δημιουργούμενες επιχώσεις, όπως δηλ. δημιουργήθηκαν κι οι περισσότερες λιμνοθάλασσες στην πατρίδα μας. Στα τροπικά κλίματα, ο συνηθέστερος σχηματισμός τους είναι αυτός των κοραλλιογενών υφάλων, που χωρίζουν ένα κομμάτι θάλασσας από την υπόλοιπη, σε μια διαδικασία που κρατάει εκατοντάδες χρόνια.
Τα νερά των λιμνοθαλασσών είναι υφάλμυρα, από την ανάμειξη θαλάσσιου και γλυκού νερού κι έχουν θερμοκρασία διαφορετική από αυτήν της θάλασσας. Επίσης η ποικιλότητα της πανίδα τους είναι σημαντικά μικρότερη από τη θαλάσσια και για όλους αυτούς τους λόγους γίνονται ένας θαυμαστός τόπος για τη διατροφή ορισμένων ειδών ψαριών. Τέτοια ψάρια είναι το σκουμπρί, το μελανούρι, η συναγρίδα, η γόπα, το μπαρμπούνι, η κουτσομούρα κι άλλα που ζουν σχεδόν μόνιμα σε λιμνοθάλασσες, όπως η τσιπούρα, ο κέφαλος, οι σπάροι, τα χέλια, τα λαβράκια.
Ένα κορίτσι για δύο

Πλοκή

Ο Κίμων (Αλέκος Αλεξανδράκης) είναι ένας παλαιών αρχών καθηγητής Φιλοσοφίας, με αντιλήψεις κατά του γάμου, που ετοιμάζει και βιβλίο στο οποίο υποστηρίζει ότι έρωτας δεν υπάρχει. Ζει με τη χήρα αδελφή του Πολυξένη (Ρένα Βλαχοπούλου) και τον μικρότερο αδελφό του Αριστείδη (Κώστα Βουτσά), έναν τεμπέλη γλεντζέ. Ο Αριστείδης θέλει να παντρευτεί και θέλει την έγκριση του Κίμωνα. Για να την αποσπάσει, τον καταφέρνει να προσλάβει ως γραμματέα του, την κοπέλα που θέλει να παντρευτεί, τη Μυρτώ (Ζωή Λάσκαρη), που τραγουδάει σε νυχτερινά κέντρα. Κίμωνας και Μυρτώ ερωτεύονται ο ένας τον άλλο. Η Ινώ (Μάρθα Καραγιάννη) που κρυφά είναι ερωτευμένη με τον Αριστείδη, θα παρέμβει και ο Κίμων με τη Μυρτώ θα παντρευτούν. Όπως επίσης και η Ινώ με τον Αριστείδη. Αλλά και η Πολυξένη θα ξαναπαντρευτεί τον Προκόπη (Γιάννη Βογιατζή), τον χήρο ιδιοκτήτη καθαριστηρίου της γειτονιάς, ο οποίος την περιτριγύριζε.

Εισπράξεις

Η ταινία έκοψε 386.817 εισιτήρια.
Αλμπέρ Ελουά

Βιογραφία

Αγωνίστηκε ως αμυντικός στην Σεντάν. Με την ομάδα των Αρδεννών, κατάφερε να κατακτήσει το Κύπελλο Γαλλίας το 1956. 
Επανέλαβε το κατόρθωμα αυτό τρία χρόνια αργότερα, με την ομάδα της Χάβρης ΑΚ, ομάδα με την οποία ολοκλήρωσε και την καριέρα του. 
Διετέλεσε προπονητής της ΣΜ Καέν την περίοδο 1961-1962.
Τβόροϊρι

Trongisvágur

Το Τβόροϊρι έχει δύο γειτονικά χωριά τα οποία έχουν μεγαλώσει μαζί με το Τβόροϊρι, με το Τβόροϊρι να βρίσκεται ανάμεσα. Το Trongisvágur βρίσκεται δυτικά, γύρω από το φιόρδ και στην κοιλάδα Trongisvágsbotnur. Το γήπεδο της ΤΒ Τβόροϊρι βρίσκεται στο Trongisvágur. Το πρώην γήπεδο ποδοσφαίρου της ΤΒ Τβόροϊρι βρισκόταν στο Sevmýri στο Τβόροϊρι.

Froðba

Το άλλο γειτονικό χωριό ονομάζεται Froðba. Βρίσκεται ανατολικά στη βόρεια πλευρά του φιόρδ, στην ίδια πλευρά με το Τβόροϊρι. Ο ποιητής Poul F. Joensen είχε το σπίτι του στο Froðba και υπάρχει ένα μνημείο του εκεί. Το Froðba και το Trongisvágur είναι παλαιότερα χωριά από το Τβόροϊρι.

Ιστορία

Όταν το μονοπώλιο καταργήθηκε το 1856, ιδρύθηκαν ιδιωτικές εταιρείες στο Τβόροϊρι. Μία από αυτές έγινε η μεγαλύτερη στις Φερόες. Είχε 20 καταστήματα και 30 πλοία. Στο Τβόροϊρι υπάρχει ένα μεγάλο εργοστάσιο φιλέτων ψαριών το οποίο ξεκίνησε την παραγωγή το 1975.

Μεταφορές

Υπάρχει ένα πορθμείο που συνδέει το Σούντουροϊ με τα υπόλοιπα νησιά. Το MS Smyril εκτελεί δρομολόγια δύο έως τρεις φορές την ημέρα μεταξύ του Τόρσχαβν και του Σούντουροϊ. Το λιμάνι στο Σούντουροϊ βρίσκεται στο Krambatangi στη νότια πλευρά του φιόρδ Trongisvágsfjørður. Το ταξίδι διαρκεί δύο ώρες. Υπάρχουν δύο γραμμές λεωφορείων στο Σούντουροϊ, η γραμμή 701 μεταξύ Fámjin και Sandvík (η βόρεια γραμμή) και η γραμμή 700 μεταξύ Τβόροϊρι και Σούμπα (η νότια γραμμή). Υπάρχει ένα ελικοδρόμιο στο Froðba με πτήσεις για το Τόρσχαβν και το αεροδρόμιο του Βάγκαρ.

Αθλητισμός

Ο ποδοσφαιρικός σύλλογος ΤΒ Τβόροϊρι ιδρύθηκε το 1892 και είναι ο πρώτος ποδοσφαιρικός σύλλογος στις Φερόες. Το όνομα TB χρησιμοποιείται επίσης στο βόλεϊ. Η λέσχη του βόλεϊ ήταν θυγατρική λέσχη της ΤΒ Τβόροϊρι, αλλά το 2016 έγινε ανεξάρτητος σύλλογος με το όνομα TB Flogbóltur. Τον Δεκέμβριο του 2016 οι τρεις ποδοσφαιρικοί σύλλογοι της νήσου Σούντουροϊ: η TB, η ΦΚ Σούντοροϊ και η Royn συμφώνησαν να ενταχθούν σε ένα σύλλογο. Η νέα λέσχη θα πάρει ένα νέο όνομα για τη σεζόν 2018, για την σεζόν του 2017 το όνομα είναι TB/FC Suðuroy/Royn.
Υπάρχει μια λέσχη κωπηλασίας η Froðbiar Sóknar Róðrarfelag, η οποία ιδρύθηκε το 1934. Καθώς και ένας κολυμβητικός όμιλος για όλο το νησί, ο οποίος ονομάζεται Susvim ή Suðuroyar Svimjifelag.
Άντονι Ντελόν

Βιογραφία

Ο Άντονι
Ντελόν θα γεννηθεί το 1964 στο Λος Άντζελες όταν ο πατέρας του Αλέν Ντελόν θα βρεθεί από τις αρχές ηδη του ιδιου έτους μαζί με την τότε σύζυγο του Ναταλί Ντελόν, για να πάρει μέρος σε κάποιες αμερικανικές ταινίες. 
Το 1968 οι γονείς του θα χωρίσουν αφότου είχαν επιστρέψει πίσω στην Γαλλία. 
Ο Άντονι θα ακολουθήσει το επαγγέλμα του πατέρα του παίρνοντας μέρος σε διάφορες ταινίες, όπως επίσης και σε τηλεοπτικές σειρές.
Ο Αντονι Ντελόν στο παρελθόν διατηρούσε δεσμό με την Πριγκίπισσα Στεφανία του Μονακό. Στις 27 Ιουνίου 2006 θα παντρευτεί την Σόφι Κλερίκο και θα αποκτήσει δύο παιδιά. 
Το ζευγάρι θα πάρει διαζύγιο μετά απο 10 χρόνια γάμου, το 2016.
Dystopia

Ιστορία του άλμπουμ

Τον Μάρτιο του 2011, ο Ματ Μπάρλοου ανακοίνωσε την αποχώρηση του από το συγκρότημα λόγω οικογενειακών υποχρεώσεων. Περιόδευσε για τελευταία φορά με τους Iced Earth το καλοκαίρι του ίδιου έτους, δίνοντας την τελευταία του συναυλία στο φεστιβάλ του Wacken, στις 6 Αυγούστου 2011.
Το συγκρότημα ανακοίνωσε την ένταξη του πρώην τραγουδιστή των Into Eternity, Στου Μπλοκ, στην σύνθεση του, με τον οποίο ξεκίνησαν τις ηχογραφήσεις του δέκατου δίσκου τους τον Μάιο του 2011.
Στις 27 Ιουνίου 2011, οι Iced Earth κυκλοφόρησαν το DVD "Festivals of the Wicked", το οποίο αποτελούνταν από εμφανίσεις τους σε διάφορα φεστιβάλ του 2007 και του 2008. Δύο μήνες αργότερα, κυκλοφόρησε μία επανεκτέλεση του κομματιού "Dante's Inferno", από τον δίσκο "Burnt Offerings".
Το "Dystopia" κυκλοφόρησε στις 17 Οκτωβρίου 2011, ανεβαίνοντας στο # 67 του Billboard και το Top-30 στην Γερμανία και την Σουηδία. Οι κριτικές που έλαβε ήταν θετικές, με το "Allmusic" να του δίνει τρία αστέρια με άριστα τα πέντε και το "Metal Storm" με 8,1 / 10.
Η περιοδεία για την προώθηση του δίσκου, χαρακτηρίστηκε ως η μεγαλύτερη που πραγματοποίησε ποτέ το συγκρότημα, δίνοντας 133 συναυλίες σε όλο τον κόσμο. Ξεκίνησε στις 30 Οκτωβρίου του 2011 από το Μπόχουμ της Γερμανίας και ολοκληρώθηκε στις 21 Δεκεμβρίου 2012 στο Ρότερνταμ της Ολλανδίας. Κατά την διάρκεια της περιοδείας, αποχώρησε από το συγκρότημα ο μπασίστας Φρέντι Βιντάλες, δίνοντας την θέση του στον Λουκ Άπλτον. Παράλληλα, έγινε γνωστό ότι είχαν ηχογραφήσει την συναυλία τους στην Κύπρο στις 19 Αυγούστου 2012, η οποία κυκλοφόρησε αργότερα ως "Live in Ancient Kourion".
Ντάρια Μέλνικοβα

Προσωπική ζωή

Είναι παντρεμένη με τον ηθοποιό Αρτούρ Σμολγιανίνοφ.
Trivago

Ιστορία

Η ιδέα της trivago γεννήθηκε το 2004 στο Ντίσελντορφ της Γερμανίας, από τους τρεις ιδρυτές της Ρολφ Σρέμγκενς (Rolf Schrömgens), Μαλτ Ζίβερτ (Malte Siewert) και Πίτερ Βιννεμάιερ (Peter Vinnemeier) και η πρώτη έκδοση της ιστοσελίδας ήταν στον αέρα το 2005. Το 2007 ξεκίνησε να λειτουργεί η trivago Ισπανίας, Γαλλίας και Αγγλίας, ενώ έναν χρόνο αργότερα λανσάρονται οι πλατφόρμες της Πολωνίας και της Σουηδίας. Η Ελληνική πλατφόρμα της trivago είναι στον αέρα από το 2008.
Το 2009, ήταν διαθέσιμες και οι πρώτες μη ευρωπαϊκές πλατφόρμες σε άλλες χώρες όπως στις Ηνωμένες Πολιτείες, Κίνα, Ιαπωνία, Βραζιλία και Μεξικό.

Σύγκριση Ξενοδοχειακών Τιμών

Η trivago συγκρίνει σε πραγματικό χρόνο τιμές ξενοδοχείων για τον επιλεγμένο. από τον χρήστη. προορισμό, αναζητώντας σε πάνω από 200 διαφορετικές ιστοσελίδες ξενοδοχειακών κρατήσεων πληροφορίες όπως κριτικές, φωτογραφίες, περιγραφές και τιμές. Ο κάθε επισκέπτης μπορεί να βρει το ιδανικό για τις ανάγκες του ξενοδοχείο, βασισμένος στη σύγκριση τιμών αλλά και στις εντυπώσεις άλλων χρηστών που το έχουν ήδη επισκεφτεί.
Η σύγκριση ξενοδοχειακών τιμών παρέχει πληροφορίες προερχόμενες από διάφορες πηγές, όπως ιστοσελίδες ξενοδοχειακών κρατήσεων, χρήστες και ξενοδόχους. Αυτές οι πληροφορίες είναι έτσι δομημένες, ώστε να παρέχουν στον χρήστη την καλύτερη δυνατή εικόνα κάθε ξενοδοχείου.

trivago Hotel Manager

Μια ακόμα υπηρεσία που προσφέρεται από την trivago είναι το trivago Hotel Manager και απευθύνεται στους ιδιοκτήτες ξενοδοχείων. Παρέχεται χωρίς οικονομική επιβάρυνση και επιτρέπει στους ξενοδόχους να βελτιώσουν το ξενοδοχειακό τους προφίλ, να διαχειριστούν κριτικές, σχόλια και βαθμολογίες πελατών, ενισχύοντας έτσι τη συνολική τους παρουσία στην trivago και, συνεπώς, τις κρατήσεις τους. Η trivago οργανώνει ανά τακτά χρονικά διαστήματα webinars και άλλα ενημερωτικά προγράμματα για την εκπαίδευση των ξενοδόχων στη χρήση των διάφορων εργαλείων του trivago Hotel Manager.
Κτιστάδες Άρτας

Τοποθεσία

Το χωριό είναι χτισμένο σε υψόμετρο 706 μέτρων περίπου στις βορειοδυτικές υπώρειες των Τζουμέρκων. Εγγύς του βρίσκονται τα χωριά Άγναντα Άρτας, Μελισσουργοί Άρτας, Πράμαντα Ιωαννίνων, Τσόπελα Ιωαννίνων και Ραφταναίοι Ιωαννίνων. Απέχει 46 χλμ. από το Βουργαρέλι, έδρα του Δήμου Κεντρικών Τζουμέρκων, 60 χλμ. από την Άρτα και 53,5 χλμ. από τα Ιωάννινα.
Γιώργος Παράσχος

Σε συλλογικό επίπεδο

Ως ποδοσφαιριστής ξεκίνησε την καριέρα του από την ακαδημία του ΠΑΟΚ το 1967. Έγινε επαγγελματίας το 1971 και το 1974 μεταπήδησε στην Καστοριά, με την οποία αγωνίστηκε ως το 1985, με μια μικρή διακοπή για ένα εξάμηνο την περίοδο 1983-84, όταν φόρεσε τη φανέλα του Απόλλωνα Καλαμαριάς. Ήταν μέλος της ομάδας της Καστοριάς που κατέκτησε το κύπελλο Ελλάδας του 1980, επικρατώντας στον τελικό του Ηρακλή Θεσσαλονίκης με σκορ 5-2 και την επόμενη περίοδο αγωνίστηκε στο κύπελλο Κυπελλούχων.

Στις εθνικές ομάδες

Ο Γιώργος Παράσχος αγωνίστηκε συνολικά 4 φορές με την εθνική Ελλάδας. Η πρώτη συμμετοχή του ήταν στις 21 Σεπτεμβρίου 1977 σε φιλικό αγώνα εναντίον της Ρουμανίας που πραγματοποιήθηκε στο Βουκουρέστι, όταν υπό τις οδηγίες του Αλκέτα Παναγούλια πέρασε ως αλλαγή στη θέση του Σπύρου Λιβαθηνού με το ξεκίνημα του δευτέρου ημιχρόνου.
Αγωνίστηκε επίσης εναντίον της Γιουγκοσλαβίας για το Βαλκανικό κύπελλο (16/11/1977, 0-0), στη μεγάλη εκτός έδρας νίκη επί της Δανίας με 1-0 για τα προκριματικά του Παγκοσμίου Κυπέλλου του 1982 (15/10/1980), καθώς και στον αγώνα προς τιμήν του Μίμη Δομάζου εναντίον της Αυστραλίας στη Λεωφόρο (11/11/1980, 3-3), ο οποίος ήταν ο μοναδικός στον οποίο αγωνίστηκε και στα 90 λεπτά.

Προπονητική καριέρα

Εργάστηκε ως προπονητής για πρώτη φορά το 1994 στην Αναγέννηση Καρδίτσας και μέχρι σήμερα έχει βρεθεί στους πάγκους διαφόρων ελληνικών συλλόγων, ενώ το 1998 μετέβη στην Κύπρο για λογαριασμό του ΑΠΟΕΛ.
Τη μεγαλύτερη χρονικά και πιο επιτυχημένη θητεία είχε στη Χαλκηδόνα, την οποία ανέβασε στην Α΄ Εθνική το 2002-03 και στην οποία παρέμεινε πέντε περιόδους, εξασφαλίζοντας ακόμη και την έξοδο της ομάδας στο κύπελλο ΟΥΕΦΑ (όπου αγωνίστηκε ως Ατρόμητος, μετά τη συγχώνευση με την ομάδα του Περιστερίου). 
Στις 18 Απριλίου του 2013 κι έπειτα από απουσία έξι ετών, βρέθηκε ξανά στην τεχνική ηγεσία του Ατρόμητου, από την οποία αποχώρησε στις 22 Σεπτεμβρίου 2014. 
Τον Μάρτιο του 2015 ανέλαβε προπονητής στον Πλατανιά. Στις 20 Απριλίου του 2016 το συμβόλαιό του με την ομάδα των Χανίων ανανεώθηκε για έναν ακόμη χρόνο. Στις 12 Οκτωβρίου του 2017 η συνεργασία του με τον Πλατανιά λύθηκε. 
Στις 12 Δεκεμβρίου του 2017 ανακοινώθηκε η έναρξη συνεργασίας του με τον Απόλλωνα Σμύρνης. Στις 14 Μαΐου του 2018 η συνεργασία του με τον Απόλλωνα Σμύρνης τερματίστηκε.
Στις 12 Νοεμβρίου του 2018 ανέλαβε προπονητής στον Αστέρα Τρίπολης.
Μιχάλης Αρκάδης

Βιογραφικό

Ο Αρκάδης ήταν επιτυχημένος εφοπλιστής με έδρα των δραστηριοτήτων του τον Πειραιά. Με την ΑΕΚ ασχολήθηκε παραγοντικά από τις αρχές της δεκαετίας του 1970 και ήταν μέλος σε πολλά διοικητικά συμβούλια επί προεδρίας Λουκά Μπάρλου (για ένα διάστημα ήταν και αντιπρόεδρος).
Την αγωνιστική περίοδο 1982-1983, στην πρώτη από τις δύο αποχωρήσεις του Ανδρέα Ζαφειρόπουλου από την προεδρία (ο Ζαφειρόπουλος κρατούσε τις μετοχές αλλά παραχωρούσε το μάνατζμεντ λόγω της κριτικής που δεχόταν) ανέλαβε πρόεδρος της ΑΕΚ. Επί προεδρίας του η ΑΕΚ πήρε προπονητή τον Χέλμουτ Σενέκοβιτς και έφτασε στην κατάκτηση του Κυπέλλου Ελλάδας του 1983.
Ο Αρκάδης πέθανε ξαφνικά στις 20 Μαΐου 1990, σε ηλικία 51 ετών, από οξύ έμφραγμα στο γήπεδο της Ριζούπολης, λίγα λεπτά πριν από την έναρξη του αγώνα Απόλλων Αθηνών – ΑΕΚ, τον οποίο ετοιμαζόταν να παρακολουθήσει.
Κόρη του είναι η Αγγελική Αρκάδη , γενική διευθύντρια  της ΠΑΕ ΑΕΚ.
Κασρ Καράνα

Ιστορία

Το κάστρο χτίστηκε στην πρώιμη περίοδο του χαλιφάτου των Ομεϋαδών (επιγραφικά στοιχεία μαρτυρούν ημερομηνία νωρίτερα του 710 μ.Χ.) επί της χαλιφείας του  Ουαλίντ A'. Το Κασρ Καράνα είναι σημαντικό παράδειγμα της Ισλαμικής τέχνης και αρχιτεκτονικής.
Έχει υποστηριχτεί πως το Κασρ Καράνα μάλλον εξυπηρετούσε μια ποικιλία αμυντικών. αγροτικών και/ή εμπορικών λειτουργιών, παρόμοιων με τα άλλα Ουμαγιάντ παλάτια στην ευρύτερη Συρία. Το κάστρο είχε περιορισμένη προμήθεια νερού και έτσι μάλλον μπορούσε να γίνει προσωρινή χρήση αυτού, με τις θεωρίες να ποικίλουν ως προσ τη χρήση του. Μπορεί να λειτούργησε ως οχυρό, σημείο συνάντησης Βεδουΐνων ή ως καραβάνσεράι.

Τοποθεσία

Το Κασρ Καράνα, 60χλμ ανατολικά του Αμμάν, βρίσκεται σήμερα δίπλα σε έναν σημαντικό δρόμο της ερήμου που ενώνει το Αμμάν με την Άζρακ, τα Σαουδαραβικά σύνορα, απομονωμένες περιοχές της ανατολικής Ιορδανίας και το Ιράκ. Το ταξίδι με αμάξι από το Αμμάν διαρκεί περίπου 1 ώρα.
Το Καράνα σήμερα είναι απομωνομένο από παραπλήσιες ανθρώπινες εγκαταστάσεις τουλάχιστον για αρκετά χιλιόμετρα προς το βορρά, 12 χλμ στο νότο και 30 χλμ στη δύση. Η θέα από την ανατολική πλευρά προς την ανατολική έρημο είναι αδιάσπαστη μέχρι τα σύνορα με τη Σαουδική Αραβία (σε απόσταση περίπου 80 χιλιομέτρων).

Εναλλακτικές προφορές

Η μεταγραφή του ονόματος από τα Αραβικά προσφέρει ποικιλία προφορών και αποδόσεων, συμπεριλαμβανομένων των Κασρ αλ Χαρράνα, Κασρ αλ Καράναχ, Καράνεχ και Χράνεχ.
Ανδρέας Φαρμακόπουλος

Βιογραφικά στοιχεία

Επί της κυβερνήσεως Στέφανου Σκουλούδη, διορίστηκε νομάρχης Δράμας & Καβάλας την 1.4.1916 (Φ.Ε.Κ. τεύχος Γ΄, 73/1916), θέση την οποία υπηρέτησε μέχρι την 20.7.1916 (Φ.Ε.Κ. τεύχος Γ΄, 153/1916). Διαδέχθηκε τον Αντώνιο Σπηλιωτόπουλο. Πριν διοριστεί νομάρχης Δράμας & Καβάλας είχε υπηρετήσει ως νομάρχης Φθιώτιδας & Φωκίδας.
Συριακό Παλίμψηστο του Γαληνού

Το Συριακό Παλίμψηστο του Γαληνού είναι ένα χειρόγραφο σε περγαμηνή, γραμμένο πάνω σε αρχικό κείμενο που περιέχει κεφάλαια του έργου Περὶ κράσεως καὶ δυνάμεως τῶν ἁπλῶν φαρμάκων του Γαληνού. Το κείμενο αυτό γράφτηκε πιθανώς τον 9ο αιώνα σε συριακή γραφή, από τον μεταφραστή Σέργιο της Ρασαϊνά. Η τελευταία είναι πόλη στη σημερινή Συρία, κοντά στα σύνορα με την Τουρκία, στη Βυζαντινή εποχή γνωστή και ως Θεοδοσιούπολη. H συριακή γλώσσα, ήταν μια μέση αραμαϊκή γλώσσα που μιλούσαν οι Ασσύριοι στη σημερινή ΝΑ Τουρκία, Β. Ιράκ, ΒΑ Συρίά και ΒΔ Ιράν. Ανήκει στις Βόρειες Σημιτικές γλώσσες και γραφόταν με το συριακό αλφάβητο. Σταδιακά αντικαταστάθηκε από την αραβική γλώσσα μέχρι τον 14ο αιώνα. Τα συριακά χειρόγραφα αποτέλεσαν τη γέφυρα για τη μετάφραση πολλών ελληνικών χειρογράφων στην αραβική.
Το Συριακό Παλίψμηστο του Γαληνού (αγγλ. Syriac Palimpsest of Galen, SPG), σβήστηκε με απόξεση και άλλα μέσα τον 11ο αιώνα και πάνω στην περγαμηνή γράφηκε λειτουργικό κείμενο πάλι στη συριακή γλώσσα, που ήταν η κύρια γλώσσα των Χριστιανών της περιοχής. Αρχικά φυλασσόταν στη Μονή Αγίας Αικατερίνης του Σινά, απ' όπου εκλάπη και με διάφορους τρόπους διασκορπίστηκε και σελίδες του έφτασαν σε ιδιώτες και μεγάλες βιβλιοθήκες της Δύσης. Το 2013 το μεγαλύτερο μέρος του χειρογράφου, δεμένου στη μορφή βιβλίου (κώδικας) βρισκόταν στην κατοχή ενός συλλέκτη στη Βαλτιμόρη, ΗΠΑ, όπου o ειδικός στα συριακά χειρόγραφα Grigory Kessel παρατήρησε ότι περιέχει κείμενο του Γαληνού. Από τότε άρχισε ένα πρόγραμμα για την αποκατάσταση του χειρογράφου και την ανάγνωση του κειμένου. Τμήματα του κώδικα βρέθηκαν σε βιβλιοθήκες του Παρισιού, του Βατικανού και άλλες, ενώ μία σελίδα είχε απομείνει στην Ι.Μ. Αγ. Αικατερίνης. Με ειδική απεικονιστική τεχνολογία που χρησιμοποιεί φως από διάφορα μήκη κύματος, γίνεται εφικτή η ανάγνωση του αρχικού κειμένου. Το χειρόγραφο είναι σημαντικό γιατί περιέχει κεφάλαια του έργου του Γαληνού που ήταν άγνωστα μέχρι σήμερα. Επίσης είναι σημαντικό γιατί διαφωτίζει τη μεταβίβαση της ιατρικής γνώσης της αρχαιότητας στις σημιτικές γλώσσες. Ο μεταφραστής Σέργιος πέθανε το 536 και είναι γνωστός και από άλλες μεταφράσεις ελληνικών έργων. Οι μεταφράσεις του αντιγράφονταν συχνά από τα συριακά στα αραβικά. Αυτός είχε παράγει το λεξιλόγιο για να μεταφέρει αρχικά στη συριακή γλώσσα την ελληνική ιατρική ορολογία.
Ποδηλασία στους Θερινούς Ολυμπιακούς Αγώνες 1900 – 25 χιλιόμετρα ανδρών

Σύνοψη αγωνίσματος

Ήταν το δεύτερο από τα δύο αγωνίσματα και πραγματοποιήθηκε στις 15 Σεπτεμβρίου. Στον αγώνα συμμετείχαν τέσσερις ποδηλάτες που είχαν ήδη συμμετάσχει στο σπριντ. Ο Γάλλος Λουί Μπαστιέν ήταν το φαβορί, με τον Αμερικανό Τζον Χένρυ Λέικ και τον Γαλλο-Βρετανό Λόιντ Χίλντεμπραντ να αναμένεται ότι θα πάνε επίσης καλά. Το αποτέλεσμα του αγώνα ανέδειξε τον Μπαστιέν ως τον κορυφαίο ποδηλάτη σε μεγάλες αποστάσεις. Ο Χίλντεμπραντ τερμάτισε στη δεύτερη θέση, ενώ ο Αμερικανός Λέικ εγκατέλειψε και δεν τελείωσε τον αγώνα. Το 1905, ένας άλλος από τους διαγωνιζόμενους, ο Λουί Τρουσελιέρ, θα κερδίσει το Τουρ της Γαλλίας.
Αιθυλοφωσφίνη

Με οργανομαγνησιακή ένωση

Με επίδραση αιθυλομαγνησιοβρωμίδιου (CH₃CH₂MgBr) σε χλωροφωσφίνη (PH₂Cl) παράγεται αιθυλοφωσφίνη:

Με αιθυλίωση φωσφίνης

Με επίδραση φωσφίνης (PH₃) σε αιθυλαλογονίδιο (CH₃CH₂X) παράγεται αιθυλοφωσφίνη:

Χημική συμπεριφορά και παράγωγα

Η αιθυλοφωσφίνη έχει έντονο πυρηνόφιλο χαρακτήρα, λόγω της μεγάλης επιδεκτικότητας πόλωσης του φωσφόρου.

Αλκυλίωση

Η αντίδραση με αλκυλαλογονίδια γίνεται εύκολα, και η δευτεροταγής αιθυλαλκυλοφωσφίνη (RPHCH₂CH₃), που παράγεται είναι σταθερότερη:

Αντιδράσεις προσθήκης

Η αιθυλοφωσφίνη, παρουσία ισχυρών βάσεων, όπως το υδροξείδιο του καλίου (KOH) σε διμεθυλοθειοξείδιο (CH₃SOCH₃, DMSO), δίνει αντιδράσεις προσθήκης σε αλκένια και αλκίνια. Παραδείγματα:
1. Προσθήκη στο αιθένιο. Παράγεται διαιθυλοφωσφίνη:
2. Προσθήκη στο αιθίνιο. Παράγεται αιθυλοβινυλοφωσφίνη:

Επίδραση μεθυλενίου

Με επίδραση μεθυλενίου ([:CH₂]) σε αιθυλοφωσφίνη παράγονται προπυλοφωσφίνη, (CH₃CH₂CH₂PH₂)  ισοπροπυλοφωσφίνη  [CH₃CH(PH₂)CH₃] και αιθυλομεθυλοφωσφίνη (CH₃PHCH₂CH₃):